https://samradsgatt.island.is/oll-mal/$Cases/Details/?id=2568&fbclid=IwAR1uf0jMVFfJZyAIdXEW83Go28wjzTB7FwpY7vY9yGefTQI\_r1u-5tGZBnA

Athugasemdir frá Jens B. Baldurssyni.

Fyrst geri ég tvær athugasemdir við áætlunina. Síðan tek ég saman stutta umsögn um mig og hvers vegna ég læt mig skógrækt miklu varða. Loks set ég fram nokkrar hugleiðingar um skógrækt á Íslandi og stöðu hennar sem ég tel að sé nú hornreka en ætti að skipa hærri sess í samfélaginu. Vegna tímaskorts náðist ekki að hafa samráð við annað skógræktarfólk eins og æskilegt hefði verið og því er þetta sett fram í formi hugleiðinga.

Athugasemdir við landsáætlunina:

1) Þessi setning er tortryggileg: "Gera skal sérstaklega grein fyrir notkun tegunda í skógrækt og tryggja að ekki verði notaðar ágengar framandi tegundir sem numið geta land og dreift sér." Hver túlkar þetta? Hvers vegna á þetta við um tré en ekki t.d. grastegundir (sem eru fjári ágengar margar hverjar), hreindýr eða mannskepnuna svo dæmi sé tekið? Mér líst ekki á þessa tortryggni gagnvart "framandi" plöntutegundum sem þarna skín í gegn. Vona að þetta sé ekki dæmi um plönturasisma, frekar um sérvisku. Mér finnst fráleitt að láta sérvisku einhverra ráða því hvað gróðursett er og hvar. Hins vegar er sjálfsagt og eðlilegt að efla rannsóknir á plönturíki landsins sem geta orðið grundvöllur að umræðu um hvaða tegundir eru heppilegar á hverjum stað. T.d. eru stórvaxnar tegundir eins og aspir og sitkagreni kannski ekki heppilegar í litlum görðum í þéttbýli. Þær henta hins vegar afar vel á mörgum öðrum stöðum en sjálfsagt ekki alls staðar. - Orð eru til alls fyrst og þessi setning í áætluninni gæti orðið grundvöllur víðtækra vondra aðgerða í framtíðinni ef illa er á málum haldið og þröngsýni ræður för.

Í samfélaginu ber töluvert á að verið sé að hræða fólk með hugsanlegri innrás vondra ágengra útlendra plantna. Þó erlend trjátegund lifi hér og geti fjölgað sér þá er hún ekki sjálfkrafa ágeng. Skv. minni reynslu er grasið eina ágenga plöntutegundin sem kaffærir flestar plöntur, jafnvel lúpínan á ekki sjéns í samkeppninni við hávaxið (innflutt) gras.

Ég hef miklu meiri áhyggjur af innrás alls konar skorkvikinda og annarra skaðvalda í trjánum okkar. Sem sagt, við þurfum meiri skógrækt og rannsóknir, minni skriffinnsku og að unnið sé markvisst gegn hræðsluáróðri. Til að ná þessu er best að gefa sem flestum tækifæri á að fara út í náttúruna og taka þátt á skógrækt og landgræðslu og þannig njóta náttúrunnar, öðlast meiri skilning á henni og bæta heilsuna í leiðinni.

2) Landsáætlunin vefst fyrir mér, ekki bara setningin sem fjallað var um hér að framan. Er verið að skapa hátímbrað skriffinnskukerfi fyrir þetta tiltölulega fáa fólk sem er að basla í skógrækt? Ég og mitt litla skógræktarfélag þurfum meira land og meiri mannafla og fjármagn í skógræktina og ég veit að það gildir um flest skógræktarfélög. Við þurfum ekki meiri skriffinnsku og reglugerðarbákn. Best væri að fá fleira kunnáttufólk til að starfa og til rannsókna í skógræktinni en leggja minni áherslu á skriffinnsku.

Fyrir okkur skógræktarfólk er töluvert og vaxandi basl að eiga við skriffinnskuna, ekki bara "fyrir sunnan" heldur líka innan sveitarfélaganna. Skriffinnskan hefur vaxið á síðustu árum og of oft verið til trafala, sérstaklega eftir hrunið. Þetta á sérstaklega við um helsta vandamál skógræktarfólks sem er að það skortir land til skógræktar (nema hjá einstaka skógræktarfélagi). Það tekur mikinn tíma og orku að sækja um meira land og eiga samskipti við skipulagsstofnanir (aðalskipulag, deiliskipulag o.fl.). Það er vont ef yfirvöld byggja upp mikið skriffinnsku- og reglugerðabákn um fremur litla skógrækt. Til hvers?

Um mig og áhuga minn á skógrækt.

Ég er framhaldsskólakennari og stjórnandi í framhaldsskóla á eftirlaunum. Hef verið formaður Skógræktarfélags Akraness frá 2012 og er í stjórn Skógræktarfélags Íslands. Hef helgað mig skógræktinni undanfarin ár og tel mig hafa þokkalega góðan skilning á íslenskri skógrækt og þörfum hennar. Hef verið í samskiptum og samstarfi við fjölmargt skógræktarfólk víðsvegar um landið. Í barnæsku fór fjölskyldan norður í land til sauðfjárbændanna afa og ömmu og gróðursetti tré sem nú eru orðin að myndarlegum skógi. Í þá daga var miklu meiri hugur í almenningi varðandi skógrækt og heilu hóparnir og fjölskyldurnar töldu það ekki eftir sér að gróðursetja tré. Fólk taldi sig ekki of fínt til að óhreinka sig af mold og drullu ef það yrði til þess að græða upp landið. Nú er erfiðara að fá fólk til verka í skógræktinni, jafnvel má heyra ungt fólk sem hefur áhyggjur af loftlagsmálum segja að "einhver annar" eða "ríkið" eigi að sjá um að gróðursetja trén.

Eftirfarandi eru nokkrar hugleiðingar byggðar á reynslu minni og annars skógræktarfólks. Þá er átt við félaga í skógræktarfélögum en ekki skógarbændur sem eiga einkaskóga.

1) Við skógræktarfólkið erum allt of fá í landinu núna. Áður fyrr tók fjöldi fólks þátt í að rækta upp skóga sem nú eru margir orðnir stórir. Einstaklingar, starfsmenn fyrirtækja og stofnana, átthagafélaga, ungmennafélaga og ekki síst skógræktarfélaga vann ósérhlífið starf í gróðursetningu. Þetta hefur breyst mikið, miklu færri taka þátt í skógræktarstarfinu. Því þarf ekki að "óttast" mikla skógrækt eins og mér virðist skína í gegnum þessa áætlun. Ég undanskil skógarbændur sem fá mikinn ríkisstuðning við ræktun skóga sinna sem eru einkaskógar og því ekki aðgengilegir almenningi á sama hátt og skógar skógræktarfélaganna. Umfram allt vantar fleiri vinnufúsar hendur í skógrækt sem ætluð er almenningi. Skógar mega ekki verða einkaeign ríkra landeigenda.

2) Skógræktarfélög eru yfirleitt ósköp fátæk og því fæst í stakk búin til að standa í mikilli skógrækt. Virkilega öflug skógrækt þyrfti fleira fólk, meira fé og miklu meiri tækjabúnað en flest skógræktarfélög búa yfir núna. Þeir sem óttast að Ísland verði skógi vaxið þurfa því ekki viðamikið reglugerðarfargan til að standa í vegi fyrir skógrækt, hún er ekki svo viðamikil.

3) Skortur á landi til skógræktar. Líklega er þetta mesta vandamálið í dag. Fáir einstaklingar, bændur og aðrir landeigendur, eiga eða hafa helgað sér mestallt Ísland. Viðamikil skógrækt er því illmöguleg nema á einkalöndum bænda. Tryggja verður að almenningur hafi miklu meiri aðgang að skóglendi í framtíðinni. Ef ferðalög minnka vegna loftlagsbreytinga og almennrar fátæktar þá er skóglendi athvarf sem fólk mun sækja í í meira mæli en hingað til.

4) Bann við lausagöngu búfjár. Sauðkindin er helsti óvinur okkar skógræktarfólks. Hún og aðrir grasbítar sækja mjög í allan nýgræðing svo ómögulegt er að rækta eitt né neitt ef beit er óhindruð eins og víðast hvar á Íslandi. Banna verður alla lausagöngu búfjár og stöðva þannig yfirgang búfjáreigenda sem beita búpeningi sínum hvar sem þeim þóknast, jafnvel á annarra manna land. Setja þarf viðurlög við slíkum yfirgangi og hætta öllum ríkisstuðningi við þá sem slíkt stunda. Að gera landsáætlun í skógrækt án þess að nefna helsta vandamál íslenskrar skógræktar er einkennilegt.

5) Aðeins um 2% Íslands er skóglendi. Ari fróði segir í Landnámu að landið hafi verið viði vaxið milli fjalls og fjöru. Ýmsar rannsóknir staðfesta að þá hafi skóglendi verið miklu meira en á seinni öldum og jafnvel hafa fundist ummerki um að tré hafi vaxið í nokkur hundruð metra hæð á Sprengisandi. Ef landið fær að vera í friði fyrir mönnum og búpeningi þá mun það sjálft gróa upp að stórum hluta en þarf til þess langan tíma, líklega aldir. Okkur ber skylda til að flýta fyrir því að það grói upp og m.a. nota til þess plöntur erlendis frá. Jafnvel "framandi" trjátegundir. Í firndinni uxu hér alls konar trjátegundir en eftir síðustu ísöld mest birki og fáeinar aðrar tegundir. Með hlýnandi loftslagi er grundvöllur fyrir fjölbreyttari gróður. Þegar ég fluttist til Akraness 1983 sögðu gömul hjón við mig að á Akranesi yxu tré ekki, a.m.k. ekki við sjóinn. Fyrir allmörgum árum hóf Jón Guðmundsson að rækta ávaxtatré nánast í fjöruborðinu á Akranesi og gekk vel en slíkt hafði varla nokkur maður látið sér detta í hug, hvað þá prófa. Það er því varasamt fyrir fólk á skrifstofum hér og þar um landið að ætla að stjórna gróðurfari á Íslandi og ráðskast með það hvernig landið mun líta út í framtíðinni sem enginn veit hvernig verður.

6) Skjólbelti, vörn gegn vindi og skafrenningi. Skógar veita afbragðsgott skjól gegn vindi og skafrenningi. Koma mætti í veg fyrir mörg foktjón á bílum og mannvirkjum með skjólbeltum. T.d. yrði akstur undir Hafnarfjalli og Esjunni mun öruggari ef í kring væri skógur (skjólbeltið má ekki vera of mjótt ef það á að gagnast).

7) Loftslagsbreytingar vegna hlýnunar. Ræktun skóga er ein af þeim leiðum sem bestar eru til að vinna gegn hlýnun andrúmsloftsins. Þar verða Íslendingar að leggja sitt af mörkum og ættu að eiga auðveldara með það en flestar aðrar þjóðir þar sem hér er nóg af gróðursnauðu landi.

8) Pöddur og önnur óværa sem skaða tré og annan gróður veldur sífellt meiri erfiðleikum. Stöðugt berast fréttir af nýjum skaðvöldum sem berast til landsins og leggjast m.a. á birkitré. Það er afar einkennilegt að búa til mikið reglugerðarfargan um tré en hvergi í landsáætluninni er minnst á skaðvaldana. Leggja þarf miklu meiri áherslu á baráttuna við skaðvaldana og rannsóknir á þeim.

9) Of mikið skrifræði. Stuttlega var fjallað um skrifræðið hér að framan. Það getur verið ansi erfitt fyrir lítil skógræktarfélög að sækja um meira landsvæði til skógræktar. Ef um er að ræða tvö sveitarfélög sem sækja þarf til, þá getur jafnvel áratugur ekki dugað. Aðalskipulag, deiliskipulag o.þ.h. virðist vefjast mjög fyrir sveitarstjórnarfólki og skipulagsstofnunum og þegar um lítil skógræktarfélög er að ræða þá mæta þau afgangi. - Því er þetta nefnt hér að mér sýnist þessi skrifræðistilhneiging fara vaxandi í samfélaginu. Sífellt fleiri vilja verða fínir stjórnendur en helst ekki óhreinka puttana. Kannski endar íslensk skógrækt á því að tíu stjórnendur og skipuleggjendur verða fyrir hvern þann sem puðar í skógræktinni eða stundar rannsóknir og hugsanlega mun skógrækt framtíðarinnar felast í skýrslugerð? Vona ekki og þessi landsáætlun þarf ekki að þýða það en gæti í versta falli orðið upphafið að vondu bákni. - Hér má nefna að áður fyrr voru stundum samin lög og reglugerðir sem ekki var farið eftir ef það hentaði ekki eða þau voru arfavitlaus. Sá tími er líklega liðinn og því er mikilvægt að vanda til verka þegar verið er að setja lög og reglugerðir og búa til stofnanir.

10) Skógrækt hentar að því leytinu illa fyrir nútímafólk að ansi margir vilja getið setið við tölvuna sína og lækað eða gagnrýnt eftir hentugleikum. Kveða upp dóm á einni kvöldstund. Skógræktin tekur tíma, óratíma að mörgum finnst, og árangur sést fyrst eftir mörg ár. Það er því auðvelt að afskrifa skógrækt ef árangurinn er aðeins metinn t..d. fyrstu fimm árin. Árangur fer fyrst að sjást eftir 10 - 15 ár nema aðstæður séu þeim mun betri og "dekrað" sé við trén með áburðargjöf, gras reitt frá o.s.frv.

Þegar ég er að vinna í skógræktinni okkar hitti ég oft fólk sem var að gróðursetja tré þar á árabilinu 1990 - 2000. Allir eru ánægðir með árangurinn en flestir hafa orð á því að þau hefðu aldrei trúað því að þessi skógur myndi vaxa þarna.

Læt þessar hugleiðingar nægja í bili. Vona að skógrækt og lífríki Íslands dafni á komandi árum. Það er jú sameiginlegt markmið okkar allra.